Die diens of taak om 'n 'kultuurverandering' (Niemandt 2013b:131-145) deur te voer, vereis dat die denke van leiers ontvanklik vir verandering behoort te wees, dat denke gerig word om deelnemend te wees en om bereid te wees om vaardighede te ontwikkel (Niemandt 2013b:50, 76, 108). Die beweegrede om hierdie aanpassing te maak, is in God se liefde vir die wêreld geleë - God se liefde wat die mens deur die liefdesgebod tot gehoorsaamheid aan die missionale opdrag rig (Niemandt 2013b:38, 39, 79, 80; Van Helden 2010:403).
In die denkverskuiwingsproses is daar stappe wat deur kommunikatiewe handeling beweeg word om te realiseer as 'n volgende insig. Dit gaan met toevoeging van inligting of kennis gepaard (Heitink 1999:319; Rheeder 2008:148-156). In die luisterproses (Niemandt 2013b:119-121) word van 'n egosentriese denkpatroon wegbeweeg na 'n punt waar sensitiwiteit vir ander persone se insigte of kennis ervaar word. Daarna word deur die aanvanklike voorveronderstellings of kennis gebreek en word die saak deur die oë van die ander persoon waargeneem. Dit is die punt waar denke openheid ten opsigte van die nuwe werklikhede bereik.
Hierdie artikel is 'n samevatting van 'n derde studie om inligting deur te gee oor hoe denke binne die GKSA besig is om van 'laertrek'-denke tot missionale denke te verskuif. Verskuiwing ter wille van 'n geleidelike verbeterende praktyk is die terrein van Praktiese Teologie. Die beginpunt van navorsing oor verskuiwende denke binne die GKSA het in 2009 begin toe nagegaan is in hoe 'n mate die Groot Opdrag deur die tradisionele 'laertrek'-denke gehoorsaam word. Aangesien missionale gehoorsaamheid nie werklik bewustelik voor 2012 bedink is nie, is tydens die 2012-GKSA-Sinode besluit om voortaan werklik bewustelik en daadwerklik te bekeer om vollediger gehoorsaam te wees aan die Groot Opdrag.
Binne die Praktiese Teologie is só 'n verskuiwing in die praksis van kerkwees van groot belang en behoort die verbeterende tendense aangetoon te word. Hierdie artikel het aangetoon dat die denke van GKSA-leraars as gemeentelike leiers tans grootliks op die Groot Opdrag en die implikasies daarvan fokus. Dit is 'n denkbeweging wat algaande sterker ontluik sedert die eerste navorsing in 2009 plaasgevind het. Omdat hierdie 'n derde studie is met GKSA-gelowiges en die Groot Opdrag (kerkgroei) as ankerpunte, is dit 'n empiriese toevoeging tot 'n diachroniese beskrywing van denkverskuiwing.
In die vinnig veranderende Suid-Afrikaanse konteks, die komplekse oorsake van kerkkrimping en die lidmaatgetalle wat steeds bly afneem, is dit egter duidelik dat die ontluikende denke uiters sporadies oorgaan tot dade. Die neem van vernuwende wilsbesluite kan binne die ses jaar van navorsing (2009-2015) nie as 'n verskuiwende tendens waargeneem word nie.